b'\n_START_ARTICLE_\nTinnsj\xc3\xb8 jernbaneferge\n_START_PARAGRAPH_\nTinnsj\xc3\xb8 jernbaneferge var en jernbanefergestrekning p\xc3\xa5 innsj\xc3\xb8en Tinnsj\xc3\xa5 som knyttet sammen jernbanen p\xc3\xa5 Rjukanbanen og Tinnosbanen.  Den 30 kilometer lange fergestrekningen gjorde det mulig for Norsk Hydro \xc3\xa5 transportere kunstgj\xc3\xb8dsel fra Rjukan til havnen i Skien. Strekningen ble drevet av datterselskapet Norsk Transportaktieselskab fra 1909 til 1991, da produksjonsanlegget p\xc3\xa5 Rjukan ble nedlagt. _NEWLINE_En av ferjene var i 1944 m\xc3\xa5let for den norske tungtvannsaksjonen da den ble senket til 430 meters dyp for \xc3\xa5 hindre det nasjonalsosialistiske Tyskland fra \xc3\xa5 utvikle kjernefysiske v\xc3\xa5pen.\n_START_SECTION_\nHistorikk\n_START_PARAGRAPH_\nFergestrekningen p\xc3\xa5 Tinnsj\xc3\xa5 ble \xc3\xa5pnet i 1909 sammen med Tinnosbanen og Rjukanbanen. De to linjene ble elektrifisert i 1911 som den andre jernbanestrekningen med godstrafikk i Norge etter Thamshavnbanen. Transportforbindelsen gikk videre med lektere p\xc3\xa5 Norsj\xc3\xb8\xe2\x80\x93Skienkanalen frem til 1919 da Notodden fikk jernbaneforbindelse til Skien via Bratsbergbanen. Strekningen ble brukt b\xc3\xa5de til \xc3\xa5 frakte r\xc3\xa5varer til fabrikken, og til \xc3\xa5 transportere ferdig gj\xc3\xb8dsel til havna ved Skien. Det ble ogs\xc3\xa5 drevet passasjerttrafikk. _NEWLINE_I 1929 ble Norsk Hydro ogs\xc3\xa5 etablert p\xc3\xa5 Her\xc3\xb8ya i Porsgrunn, og i 1991 ble fabrikken i Rjukan nedlagt, og med den ogs\xc3\xa5 jernbanelinjen. Passasjertrafikken, som var drevet av Norges Statsbaner, hadde blitt avviklet allerede i 1970. I 1997 ble eierskapet av banen overf\xc3\xb8rt til Stiftelsen Rjukanbanen, en stiftelse som startet museumsdrift av linjen i 1999.\n_START_SECTION_\nFergene\n_START_PARAGRAPH_\nDriften av fergestrekningen ble betjent av fire forskjellige skip, DF \xc2\xabRjukanfos\xc2\xbb, DF \xc2\xabHydro\xc2\xbb, DF \xc2\xabAmmonia\xc2\xbb og MF \xc2\xabStoregut\xc2\xbb. De tre f\xc3\xb8rstenevnte var dampskip, de to sistnevnte ligger fortsatt ved kai ved M\xc3\xa6l.  Strekningen var den eneste jernbanefergestrekning p\xc3\xa5 en innsj\xc3\xb8 i Norge, og DF \xc2\xabAmmonia\xc2\xbb er idag verdens eneste gjenv\xc3\xa6rende dampjernbaneferge.\n_START_SECTION_\nDF \xc2\xabRjukanfos\xc2\xbb\n_START_PARAGRAPH_\nDF \xc2\xabRjukanfos\xc2\xbb, bygget i 1909, var den f\xc3\xb8rste jernbanefergen p\xc3\xa5 Tinnsj\xc3\xb8en. Den var 42,2 m lang og 9,8 m bred og p\xc3\xa5 338 bruttotonn. Den ble drevet med opp til to daglige avganger hver vei, og med en kapasitet p\xc3\xa5 120 passasjerer. For \xc3\xa5 kompensere for manglende kapasitet etter at \xc2\xabHydro\xc2\xbb hadde blitt senket ble skipet i 1946 forlenget til 648 brutto tonn, men ble tatt ut av tjenester og opphugget i 1969.\n_START_SECTION_\nDF \xc2\xabHydro\xc2\xbb\n_START_PARAGRAPH_\nDF \xc2\xabHydro\xc2\xbb var det neste skipet som i 1914 ble tatt i bruk som jernbaneferje. Den var litt st\xc3\xb8rre enn \xc2\xabRjukanfos\xc2\xbb med 439 bruttotonn, 53 m lang og med to 186 kW (250 hk) maskiner. Den 20. februar 1944 ble skipet sprengt ved Tinnsj\xc3\xa5s dypeste punkt (430 m) av den norske motstandsbevegelsen, den hadde en last av tungtvann ombord p\xc3\xa5 vei mot Tyskland. Det antas at 18 mennesker omkom og 29 overlevde sabotasjen.\n_START_SECTION_\nDF \xc2\xabAmmonia\xc2\xbb\n_START_PARAGRAPH_\nEtter at Norsk Hydro hadde utvidet sine anlegg i 1929 ble det behov for en tredje ferje. DF \xc2\xabAmmonia\xc2\xbb ble bygget samme \xc3\xa5r og var den st\xc3\xb8rste av de tre dampskipene med 929 bruttotonn, to 336 kW (450 hk) maskiner og en lengde p\xc3\xa5 70,4 m.  Den hadde en kapasitet p\xc3\xa5 250 passasjerer. Fra 1957 ble hun brukt som reserveferge n\xc3\xa5r \xc2\xabStoregut\xc2\xbb var til vedlikehold.  Skipet ble tatt ut av tjeneste i 1991 da jernbanetrafikken ble nedlagt, men kan fortsatt sees ved kai ved M\xc3\xa6l. Det er den eneste gjenv\xc3\xa6rende dampdrevne jernbaneferge i verden.\n_START_SECTION_\nMF \xc2\xabStoregut\xc2\xbb\n_START_PARAGRAPH_\nMF \xc2\xabStoregut\xc2\xbb er den siste fergen, og det eneste motorskipet som ble drevet p\xc3\xa5 Tinnsj\xc3\xa5. Det ble bygd i 1956 med 1119 bruttotonn, er 82,7 m lang med tre 1678 kW (2250 hk) dieselmotorer. Passasjertrafikken med skipet tok slutt i 1985, og det ble tatt ut av tjeneste i 1991 og ligger ankret ved M\xc3\xa6l.'